SKRIFTLIG FORESPØRGSEL E-0104/03

af Luciano Caveri (ELDR) til Kommissionen

(28. januar 2003)

Om: Ændrede lastbilmotorer

Fællesskabets myndigheder har gjort en stor indsats for at fastsætte bestemmelser, som sikrer, at lastbilmotorer forurener stadig mindre ved forsøg med en række motorer med en stadig bedre ydelse på den såkaldte Euroskala 0, 1, 2, 3 og om kort tid 4. Eksisterer der ud over laboratorieundersøgelserne undersøgelser i marken, som med sikkerhed viser, at denne nye motorgenerations forureningsgrad er mindre? Er der risiko for, at lastbilchaufførerne kan ændre disse motorer, således at de får en større ydelse på bekostning af miljøet?

Svar afgivet på Kommissionens vegne af Erkki Liikanen

(5. marts 2003)

I forbindelse med elektroniske motorkontrolsystemer findes der muligheder til at manipulere motorens ydelse på vejen, normalt til fordel for brændstofforbruget, men bagsiden af medaljen er højere forurenende emissioner, især nitrogenoxider (NOX). Manipulationerne gør det også muligt, at en motor opfylder samtlige emissionsstandarder under prøvebetingelser, men derefter opfører sig anderledes på vejen.

I 2000 blev Kommissionen klar over, at visse svære motorer med en Euro III typegodkendelse blev manipuleret, selv om Parlamentets og Rådets direktiv 1999/96/EF(1) (ændring af Rådets direktiv 88/77/EØF(2)) indeholder bestemmelser til beskyttelse mod brug af de såkaldte manipulationsanordninger. Der blev derfor taget skridt til at indføre Kommissionens direktiv 2001/27/EF(3), hvormed kravene mod brug af manipulationsanordninger skærpes. I medfør af de nye bestemmelser skal fabrikanterne i forbindelse med typegodkendelsen meddele typegodkendelsesmyndigheden alle deres elektroniske strategier samt begrunde, hvorfor visse manipulationer kan anvendes (f.eks. af lovlige grunde som motorbeskyttelse og koldstart), men inden for nøje definerede driftsbetingelser (højde, omgivende temperatur, olietemperatur). Typegodkendelsesmyndigheden og de tekniske tjenester skal respektere den kommercielle fortrolighed af disse oplysninger.

Kommissionen arbejder via de Forenede Nationers forum i Genève (UN-ECE) på udviklingen af et verdensomspændende teknisk regulativ (GTR) omfattende detaljerede foranstaltninger mod brug af manipulationsanordninger på nye tunge køretøjer.

Kommissionen forbereder forslag til supplering af Euro IV-emissionsstandarderne med nye tekniske prøver (som krævet i henhold til direktiv 1999/96/EF), og der pågår EU-forskningsprojekter til undersøgelse af forskellene mellem emissionerne under reel drift og typegodkendelsesniveauerne. Som del af supplementet til Euro IV-emissionsstandarderne er en prøvemetode vedrørende overensstemmelse af emissionskontrolsystemer under drift af svære køretøjer under vurdering, og det er højst sandsynligt, at der vil blive udviklet en procedure, hvorefter myndighederne vil kunne udstyre svære køretøjer med

en anordning til måling af emissionsdata, mens køretøjet gennemgår en reel vejprøve. I sammenhæng med typegodkendelsesafprøvningen vil denne yderligere vejprøve gøre en nøje kontrol med emissionerne under alle mulige driftsforhold mulig.

Imidlertid kan operatører eller chauffører af tunge køretøjer stadig manipulere deres køretøjers motorer eller emissionskontrolsystem for at forbedre ydeevnen og kan let, via tidsskrifter eller Internet, købe performance chips eller downloade nye motorkalibreringer, der giver et bedre brændstofforbrug eller højere ydeevne. En kommende ændring af direktiv 88/77/EØF vil yde bedre beskyttelse mod sådan manipulation, særlig af motorstyringssystemer.

Endelig er tunge erhvervskøretøjer og busser omfattet af årlige syn og stikprøvesyn ved vejsiden (Rådets direktiv 96/96/EF(4) og Parlamentets og Rådets direktiv 2000/30/EF(5)). Begge direktiver kræver progressivt bedre emissionsstandarder for udstødningen på køretøjer, der er typegodkendt efter strengere typegodkendelsesstandarder. Der er for begge direktivers vedkommende aktuelt en teknisk tilpasning i gang med henblik på medtagelse af strengere synsnormer, specielt for Euro IV-dieselkøretøjer.

(1) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000.

(2) Rådets direktiv 88/77/EØF af 3. december 1987 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter fra dieselmotorer til fremdrift af køretøjer, EFT L 36 af 9.2.1988.

(3) Kommissionens direktiv 2001/27/EF af 10. april 2001 om tilpasning til den tekniske udvikling af Rådets direktiv 88/77/EØF om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, EFT L 107 af 18.4.2001.

(4) Rådets direktiv 96/96/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil, EFT L 46 af 17.2.1997.

(5) Europa-Parlamentets og Rådets direktiv 2000/30/EF af 6. juni 2000 om syn ved vejsiden af erhvervskøretøjer, der kører på Fællesskabets område, EFT L 203 af 10.8.2000.